作者:無名氏
標題:虞主歌
內容:轉紫芝。指東都帝畿。愁霧裡、簫聲宛轉，輦路逶迤。那堪見、郊原芳菲。日遲遲。對列鳳翣龍旗。輕陰黯四垂。樓臺綠瓦沍琉璃。仙仗歸。壽原清夜，寒月掩褕褘。翠幰雕輪，空反靈螭。憩長岐。嵩峰遠，伊川渺彌。此時還帝裡。旌旛上下，葆羽葳蕤。天街回、垂楊依依。過端闈。閶闔正闢金扉。觚稜射暖暉。虞神寶篆散輕絲。空涕涕。望陵宮女，嗟物是人非。萬古千秋，煙慘風悲。